**RONDEL GEOMETRIC**

*STOMFF ANDREI AUREL*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

RONDEL GEOMETRIC

Pentru că n-am crezut în Euclid

Am postulat parabole rebele

Şi m-au robit doar două paralele.

Iar lanţul lor e rece şi solid.

L-aş sfărâma şi aş sorbi avid

De pe-a ta gură sensul vieţii mele.

Am postulat parabole rebele

Pentru că n-am crezut în Euclid.

Încerc să văd în urma mea lucid

Şi cred că n-am greşit tinzând spre stele.

Eu n-am clădit cu mintea mea castele.

Am încercat să năruiesc un zid,

Pentru că n-am crezut în Euclid!